Prosa: Overvågning risikerer at kvæle Foreningsdanmark og civilsamfundet

Det danske samfund er bygget op gennem protester, investering i kultur og politisk begejstring af almindelige mennesker. Men det er alt sammen truet af stigende overvågning, anfører Prosa

»Den stigende dataindsamling og dataregistrering og den masseovervågning, som den bruges til, er en udvikling, der reelt truer med at opløse civilsamfundet og sætte det reelle levende demokrati aldeles ud af kraft.«

Det skriver Prosas formand, Niels Bertelsen, i et indlæg på Prosa.dk. Han mener grundlæggende, at de fleste ikke tænker over truslen så ofte - eller tager den seriøst nok.

»Faktisk er den masseovervågning, som vi udsættes for, så massiv, at det er aldeles usandsynligt, at vi ville have været i stand til at opbygge fagbevægelsen, modstandsbevægelsen, kvindebevægelsen og andre vigtige og afgørende demokratiske civilsamfund, som har skabt og formet vores land, hvis den overvågning havde været i hænderne på staten, efterretningstjenester eller virksomheder undervejs i historien,« lyder det endvidere fra forbundsformanden.

Overvågning truer demokratisering

Bertelsen bringer advarslen frem i den kontekst, at det danske samfund er bygget op gennem protester mod magten, investering i kultur og fællesskaber og gennem at begejstre og engagere en masse almindelige mennesker om politiske spørgsmål.

»Civilsamfundet er en del af vores dna og er så indgroet i vores samfund, at vi ofte glemmer det. Nogle gange kalder vi det i daglig tale 'Foreningsdanmark' – et land af demokratisk drevne foreninger og bevægelser, som kæmper for hvert deres vigtige formål og giver almindelige mennesker en stemme,« skriver han.

Men denne udvikling kunne have været i fare, hvis vi tidligere havde haft samme overvågningsmuligheder som i dag, mener han. Det havde nemlig været lettere end ingenting at optrevle de netværk, som organiserede sig, finde skidt på lederne og hænge dem ud, forudsige deres næste handlinger og opløse deres strukturer.

Det er et afgørende problem, mener Prosa-formanden, fordi vores samfund til stadighed udvikles.

»Historien er ikke slut, og der er meget at kæmpe for endnu. Selvom Danmark ikke bruger overvågningen direkte mod sine civilsamfund, så gør lande som Saudi-Arabien, som vi i øvrigt sælger vores overvågningsteknologier til.«

»Når stater og virksomhedsgiganter ved alt om os, så indskrænker det vores handlerum og gør nye demokratiserende ’skub’ i historien mere usandsynlige. Det fylder almindelige mennesker med apati og demoraliserer civilsamfundene.«

Læs hele indlægget på Prosa.dk